Børglum Kloster åbnede i denne weekend dørene op for det traditionelle julemarked, som omfatter hele klosteret inklusiv privaten.

Årets tema er vintereventyr, og det betyder at alle stuerne i privaten er udsmykket som et af de klassiske eventyr. Julemarkedet på Børglum fik sin helt store succes i kølvandet på, at Børglum Kloster i 2011 dannede ramme for julekalenderen "Ludvig og Julemanden". En succes, der har hængt ved lige siden. - Vi var jo heldige, at den blev genudsendt sidste år, så der er jo kommet et nyt hold børn der har set den. Vi har jo også gemt Julemandens værksted og Julemandens stue og rekvisitter, så vi kan fortælle om dem, siger Anne Rottbøll fra Børglum Kloster. Børglum Kloster begyndte at arrangeret julemarkedet i 2005, og lige siden er markedet vokset hvert år. Selv om besøgstallet i år endnu ikke er gjort op, er værtsparret ikke i tvivl om, at det er rekord, og det lover godt for fremtiden. - Nu er det jo et stort område, man kan være på her, så vi kan være rigtig mange mennesker. Så længe der er nogle rum at tage af, så kan markedet jo sagtens blive større og større, siger Anne Rottbøll fra Børglum Kloster.